Copil refuzat de mai multe grădinițe de stat din Ploiești, din cauza intoleranței alimentare / Mama: "I se încalcă dreptul la educație" / Inspectoratul Școlar nu poate interveni
O mamă reclamă faptul că mai multe grădinițe din Ploiești au refuzat înscrierea copilului său pe motiv că "nimeni nu își asumă responsabilitatea în cazul unui copil diagnosticat cu alergii". Femeia consideră că, în felul acesta, copilului ei i se încalcă dreptul la educaţie, relatează Observatorul Prahovean.
"Peste tot pe unde am întrebat, fiindcă voiam să îl înscriu din toamnă, mi s-a spus că nu își asumă răspunderea, că nu pot găti meniu separat, că dacă, Doamne ferește, copilul intră în șoc anafilactic, conducerea este responsabilă.
Am vrut, pe semnătură, să îi duc eu mâncarea de acasă, în grădiniță doar să o încălzească, dar nici așa nu mi-l primesc. Mi-au recomandat să merg în privat cu el", a spus Ioana Călin.
Inspectoratul Școlar recunoaște faptul că există astfel de cazuri, însă, instituția nu poate interveni și nici forța vreun cadru didactic să monitorizeze astfel de copii. Varianta cu aducerea alimentelor de către părinți, de acasă, este exclusă.
"Există controale care se fac de către DSP, certificate de conformitate a hranei, care sunt eliberate", au precizat reprezentanții ISJPH.
Intoleranța alimentară, cunoscută și sub denumirea de hipersensibilitate alimentară imediată sau hipersensibilitate alimentară nealergică, se referă la dificultățile din digestia anumitor alimente. Intoleranțele alimentare pot fi cauzate de foarte multe alimente sau ingredientele de bază din alimentația copiilor.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank